ผลการวิจัยชี้ว่า พฤติกรรมของลิงใหญ่ ใกล้เคียงกับมนุษย์
มีหลักฐานแสดงให้เห็นเพิ่มขึ้นว่า มนุษย์กับลิง อย่างเช่นลิงชิมแปนซีนั้น มีความสัมพันธ์ทางเชื้อพันธุ์กันอย่างใกล้ชิด
นักวิจัยเฝ้าดูพฤติกรรมของลิงชิมแปนซีฝูงหนึ่งที่สวนสัตว์ Chester ในประเทศอังกฤษ เป็นเวลาเกือบสองปี และพบว่า เวลาลิงสองตัวทะเลาะกัน จนถึงกับมีการออกแรงทุบตี กัดต่อย หรือวิ่งไล่กันนั้น ถ้ามีลิงตัวที่สามเข้าห้ามทัพ และปลอบโยนลิงที่ถูกรังแกด้วยการโอบกอดและจูบที่หัวหรือหลังแล้วละก็ ลิงตัวที่ถูกรังแกจะหายเครียด เห็นได้จากการเลิกเกาเนื้อเกาตัว หรือหาเห็บตามตัว นักวิจัยบอกว่า การเข้าไปกอดจูบนี้ เกิดขึ้นต่อเมื่อมีความขัดแย้งเกิดขึ้นเท่านั้น จึงทำให้แน่ใจว่า เป็นการปลอบโยนผู้ถูกรังแก เปรียบได้กับเด็กที่ถูกรังแก และผู้ใหญ่เข้าปลอบ แสดงความเห็นอกเห็นใจเด็กที่ถูกรังแก นักวิจัยบอกไว้ด้วยว่า พฤติกรรมที่ว่านี้ มีเฉพาะในลิงใหญ่ อย่างเช่น ชิมแปนซี หรือ Ape ซึ่งมีเชื้อพันธุ์ใกล้กับมนุษย์มากที่สุด ลิงอื่นๆ ที่เรียกว่า Monkey ไม่มีพฤติกรรมเช่นนี้ให้เห็น ถ้ากุญแจสำคัญอยู่ตรงที่การลดความเครียด จึงทำให้คิดว่า จะเปรียบเทียบพฤติกรรมของชิมแปนซีกับมนุษย์เราได้หรือไม่ว่า เมื่อเผชิญหน้ากับความขัดแย้งแล้ว คุณผู้หญิงจะออกไปทำผมทำเล็บ นวดหน้า หรือ ช๊อปปิ้งทำให้หายเครียดไปได้มากทีเดียว